gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu en gu gu gu gu gu gu gu fr gu gu gu gu gu gu gu gu gu gu fr gu gu gu gu fr gu gu gu gu gu gu gu gu gu gu gu gu gu gu gu gu gu gu fr gu gu gu gu gu gu fr gu gu gu gu gu gu gu gu gu fr gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ - જિંદગી (મેરી કિસ્મત મેં... - 2)
કેવી રહી મારી જીવનસફર? યામિની ઉર્ફે શબનમે ભૂતકાળની કડી સાંધી.
1  |  2  |  3  |
‘તારા આ જાલિમ હુશ્નથી પુરુષોને ભરમાવવાના છે...’ છેવટે અશરફે ભેદ ખોલ્યો હતો, ‘જાસૂસીની દુનિયામાં આને હનીટ્રૅપ કહે છે.’
ના, શબનમ કંપી નહોતી. જિંદગી જે વહેણમાં તાણી જાય ત્યાં જવાનું હતું. પછી છોછ રાખવો પણ શું કામ? એક્સપર્ટ્સ તેને ઘડતા રહ્યા. જુદી-જુદી ભાષા, અલગ-અલગ વેશભૂષામાં તે માહેર થતી ગઈ. હથિયાર વાપરવાની તાલીમ અપાઈ, અવનવાં ગૅજેટ્સના ઉપયોગ શીખવાયા. પુરુષને પારખવાની કળાથી માંડી પથારીમાં રીઝવવા સુધીના પાઠ પ્રૅક્ટિકલી પણ શીખવા પડ્યા. અશરફને સંતોષ થયા પછી લીલી ઝંડી મળી.
‘લેટ્સ બિગિન વિથ સત્યનારાયણ સિંહા.’
ભારત સરકારની ડિફેન્સ મિનિસ્ટ્રીના મુખ્ય સચિવને ફલાણા નૉન-ગવર્નમેન્ટલ ઑર્ગેનાઇઝેશન (NGO)ની કર્તાહર્તા તરીકે મળેલી શબનમે એવો તો જાળમાં લપેટ્યો કે અત્યંત ગુપ્ત માહિતી તેના દ્વારા પાકને મળતી રહી. જોકે પછી મિલિટરી ઇન્ટેલિજન્સ સક્રિય થતાં બાજી સમેટીને શબનમને તેડાવી લીધી તેમણે...
આવા ત્રણેક કિસ્સાથી ઘડાયેલી શબનમનો હવે પછીનો શિકાર હતો ભાભા ઍટમિક રિસર્ચ સેન્ટર, મુંબઈનો હોનહાર અણુવિજ્ઞાની.
માંડ ૨૫-૨૭નો આદર્શવાદી જુવાન અણુક્ષેત્રમાં ભારતનું ઊજળું ભવિષ્ય હતો. તેને ખતમ કરવાને બદલે શબનમ તેને પ્રેમજાળમાં ફસાવીને પાકિસ્તાન માટે કામ કરવા રાજી કરી લે તો! અણુકાર્યક્રમમાં હરણફાળ ભરવાની પાકિસ્તાનની અતિમહત્વાકાંક્ષી યોજના હતી. અનાથ યુવતીના વેશમાં શબનમે તેને પ્રણયપાશમાં પલોટ્યો તો ખરો, પણ પછી...
પછીનો ઘટનાક્રમ યાદ ન કરવો હોય એમ અત્યારે યામિની ઉર્ફે શબનમે સ્મરણયાત્રાનો ત્યાં જ વીંટો વાળી દીધો.
દિલ્હીથી ગુવાહાટી જતી દુરૉન્તો એક્સપ્રેસ એની રાત્રિમુસાફરીની યાત્રા સડસડાટ આગળ ધપાવી રહી છે. ફસ્ર્ટ
ઍર-કન્ડિશનરની સામી બર્થ પર સૂતેલો પોતાનો મદદનીશ નિહાર સાચે જ સૂઈ ગયાની ખાતરી કરી અર્ણવસિંહે ઓશીકા નીચેથી મા-દીકરીનો ફોટો કાઢ્યો: શબનમબાનુ ઉર્ફે યામિની અને તેની દીકરી શર્વરી!
વરસોથી ઇંતજાર હતો આ ચહેરાનો. ગુવાહાટીના ટેરર અટૅકનો અભ્યાસ કરવાની કવાયતમાં તેનું ફુટેજ બે-ત્રણ વાર ઝબૂકતાં સળવળાટ સર્જા‍યો હતો - આ તો એ જ... શબનમબાનો! વય સાથે ચહેરો થોડો પાકટ, ભરાવદાર બન્યો છે, પણ નાકનકશો તો એ જ છે... જોડેની યુવતીમાં તેના ચહેરાનો અણસાર છે એટલે બેઉ મા-દીકરી જ હોવાં જોઈએ.
ના, મા-દીકરી જ છે એની પોતે આસામના સોર્સિસ દ્વારા ખાતરી કરી લીધી હતી. સમવન અમૃત શાહની વિધવા તરીકે રહેતી શબનમે લગ્નની કહાણી દીકરી માટે ઉપજાવ્યાનું અનુમાન સહજ હતું. આખરે જુવાનીમાં કોઈ એકની થઈને રહે એવાં શબનમનાં લક્ષણ ક્યાં હતાં? કૉલેજમાં ભણતી દીકરીને તેણે સચ કહ્યું હોય એની સંભાવના ઓછી હતી અને ખરેખર તો એ શર્વરી જ મારા નિશાના પર રહેવાની છે...
અર્ણવસિંહે છાતીમાં જુસ્સો ભર્યો‍.
અત્યારે તો પોતે દિલ્હી-બેઝ્ડ ધનપતિના નાયબ નબીરા તરીકે ગુવાહાટીના ઇન્ફ્રાસ્ટ્રક્ચર પ્રોજેક્ટમાં ઇન્વેસ્ટર તરીકે જઈ રહ્યો છે, નિહાર મારા સેક્રેટરીની ભૂમિકામાં છે. મસમોટા ઇન્વેસ્ટમેન્ટની જાહેરાતો કરી બેચાર દહાડામાં પૂર્વોત્તરના લોકલ મીડિયામાં છવાઈ જવાનું પ્લાનિંગ છે. બસ, પછી કોઈ નક્સલવાદી ખંડણી માટે સંપર્ક સાધે તો નીલાંબર સુધી પહોંચવાની કડી મળતાં કેટલી વાર!
નક્સલવાદીઓને પણ હુમલા-આંદોલનો માટે ધરખમ પૈસો જોઈતો હોય છે અને ખંડણી તેમની બૅન્ક તગડી રાખવાનો પુરવાર થયેલો માર્ગ છે. આંકડાની માયાજાળથી તેમનું ધ્યાન જરૂર આકર્ષિત કરી શકાય. ધારો કે કોઈ તપાસમાં ઊંડું ઊતરે તો પણ પોતે દિલ્હીના ઉદ્યોગપતિ રાજેન્દ્ર શર્માનો પાટવીપુત્ર હોવાનું પુરવાર થાય એ રીતનું સેટઅપ બહુ વ્યવસ્થિતપણે ગોઠવાયું છે. ગુવાહાટીમાં અમારી ઑફિસ પણ હશે, જેનો અડધોઅડધ સ્ટાફ અમારા જ ડિપાર્ટમેન્ટનો હોવાનો. એમાં બાકીનાની ભરતી માટેના કૅમ્પસ-ઇન્ટરવ્યુ શર્વરીની કૉલેજમાં રાખ્યા હોય તો!
અર્ણવસિંહ ટટ્ટાર થયો. મિશન નીલાંબરને સમાંતર વેરની વસૂલાત માટેની યોજનામાં શર્વરી મારું પ્યાદું બનશે.
અર્ણવસિંહના હોઠ વંકાયા : સામાન્યપણે ખૂબસૂરત સ્ત્રી રૂ૫ની જાળમાં પુરુષોને ફસાવે એને હનીટ્રૅપ કહેવાય. અહીં પુરુષની જાળમાં સુંદરી ફસવાની. તારી જ દવાનો ઘૂંટ તને પીવડાવી મારા સદ્ગત અણુવિજ્ઞાની મોટા ભાઈના મોતનો બદલો ન લઉં, શબનમબાનો તો મારું નામ અર્ણવસિંહ નહીં!
‘બૉસ, તમારો તો વટ પડી ગયો.’
‘ગુવાહાટી ટાઇમ્સ’ સહિતનાં અખબારો પર નજર ફેરવતાં નિહારે ખુશી દર્શાવી.
અર્ણવસિંહને પણ એનો સંતોષ હતો. ૧૫૦ કરોડના ઇન્વેસ્ટમેન્ટની જાહેરાતને લોકલ મીડિયાએ વધાવી લીધી હતી. હાલમાં પોતે ગુવાહાટીથી સહેજ અંતરિયાળ આવેલી વિલામાં સેક્રેટરી સાથે રહેતો હોવાના ઉલ્લેખ સાથે એવું પણ લખાયું છે કે મોસ્ટ હૅન્ડસમ દેખાતા અર્ણવસિંહ શર્મા મોસ્ટ એલિજિબલ બૅચલર પણ છે!
ગુવાહાટી આવ્યાના ત્રણ દિવસમાં આટલો પ્રોગ્રેસ કાફી છે... કાલે શર્વરીની કૉલેજમાં કૅમ્પસ-ઇન્ટરવ્યુ ગોઠવ્યા છે, એનો લાભ ઉઠાવવાનો છે!
‘એક્સક્યુઝ મી...’ અર્ણવસિંહે ખભે ટપલી મારી, શર્વરી ઊલટી ફરીને તરત ઓળખી ગઈ, ‘ઓહ, આપ!’
ગૉગલ્સ ઉતારી અર્ણવસિંહે અચરજ દાખવ્યું.
‘આપ દિલ્હીના બિઝનેસમૅન છોને? પાછલા દિવસોમાં મીડિયામાં તમારા વિશે એટલું બધું આવ્યું છે કે આખા પ્રાંતમાં ભાગ્યે જ તમને કોઈ નહીં ઓળખતું હોય!’
‘થૅન્ક્સ’ અર્ણવસિંહ મારકણું મલક્યો. તેની હૈયાપાટી ભલે કોરી હોય, છોકરીઓને શું આકર્ષશે એનો અનુભવ તો ખરો,
‘તમારો કૉલેજ-કૅમ્પસ સુંદર છે.’ કૅમ્પસની હરિયાળી પર નજર ફેરવી તેણે શર્વરી પર દૅષ્ટિ ટેકવી, ‘તમારા જેવું.’
તેની લઢણ એવી હતી કે શર્વરી કતરાવાને બદલે સહેજ શરમાઈ, અમસ્તી જ બોલી, ‘પરીક્ષા ઢૂંકડી છે એટલે ખાસ વસ્તી નથી.’
‘તો તો અમે કૅમ્પસ (ઇન્ટરવ્યુ) ખોટા સમયે રાખ્યા! ઍની વે. કૅન યુ પ્લીઝ લીડ મી ટુ માય સ્ટાફ? બાકી આવડા મોટા કૅમ્પસમાં હું તેમને ગોતતાં થાકી જઈશ.’
અર્ણવસિંહે એ રીતે કહ્યું કે શર્વરીથી ઇનકાર ન થયો, ‘ભલે, ઇન્ટરવ્યુ પેલા બિલ્ડિંગની પાછલી ઑફિસમાં છે.’
બેઉ કારમાં ગોઠવાયાં. ગાડીને પહેલા ગિયરમાં પાડતા સુધીમાં અર્ણવસિંહે શર્વરીની ઓળખ મેળવવાનો દેખાવ
પાર પાડ્યો, પૂછ્યું પણ, ‘તમે ઇન્ટરવ્યુ નથી આપવાનાં?’
‘નહીં. મારું નોકરી કરવું માને ગમતું નથી. મારા પપ્પા ભલે નથી, પણ એવું આર્થિક ભારણ નથી કે મારે કમાવું પડે.’ શર્વરી સહજપણે કહેતી ગઈ. ‘અને આમ પણ મારી ડિગ્રી આવે કે અમે આસામ છોડીને કલકત્તા મૂવ થઈએ છીએ.’
અર્ણવસિંહ માટે આ ચમકવા જેવા ન્યુઝ હતા, પણ ધરાર જો તેણે પેટનું પાણી હલવા દીધું હોય. શર્વરીની વાતમાંથી એટલું તો પરખાયું કે આતંકી ઘટનાઓનું તો બહાનું, ખરેખર તો ટીવી પર પ્રગટ થવાને કારણે શબનમબાનુ સ્થળાંતર કરવાનાં! સાચું કારણ શર્વરીને કહેવાયું નહીં હોય, ડિગ્રી લીધા વિના જવાની અર્જન્સી સમજાવાઈ નહીં હોય એટલે રાહ જોવા તૈયાર થયાં એ નસીબજોગે જને!
મારી જેમ બીજા કોના અનુસંધાનની બાનોને ધાસ્તી હશે? આનો અર્થ એ
પણ થાય કે શર્વરી માના ભૂતકાળથી નાવાકેફ છે....
અર્ણવસિંહે તીરછી નજરે શર્વરીને જોઈ લીધી. તેની નિદોર્ષતા સ્પર્શી ગઈ. તેને છેતરવી પડશે એ વિચારે જીવ કોચવાયો, પણ શું થાય?
‘બસ, અહીં રોકો.’ શર્વરીએ કહ્યું, ‘આપણી મંઝિલ આવી ગઈ.’
અર્ણવસિંહના ચિત્તમાં પડઘો પડ્યો : અંહ, હજી તો યાત્રાની શરૂઆત થઈ!
આમાં હવે કયો વળાંક આવશે એની તો અર્ણવસિંહને પણ ક્યાં ખબર હતી?
શર્વરી ખુશ હતી. વેકેશનની ફુરસદમાં કરવા જેવું કામ યાદ હતું - અનાથાશ્રમનું ચૅરિટી વર્ક! અર્ણવસિંહે જ કહેલું કે તમે જૉબ ભલે ન કરો, સખાવતી કામમાં તો રસ હશે. આઇ મીન, અનાથ બાળકોને સર્વ કરવાનું ગમે તો અમે ગુવાહાટીમાં એક અનાથાશ્રમને દત્તક લઈ રહ્યાં છીએ. પરીક્ષા પછી એની જવાબદારી તું સંભાળી લે...
એ દહાડે, કૉલેજ-કૅમ્પસમાં છૂટા પડતી વેળા અર્ણવસિંહે મૂકેલો પ્રસ્તાવ વધાવવા યોગ્ય લાગેલો એમ એના તુ’કારામાં સાહજિકતા વર્તાઈ હતી. પછીના આ ૧૦-૧૫ દિવસ પોતે પરીક્ષામાં વ્યસ્ત રહી, એમ અર્ણવસિંહ જુદી-જુદી ઇવેન્ટ્સ દ્વારા મીડિયામાં છવાયેલા રહ્યા. તેમને મારી પરીક્ષા પૂરી થયાનું યાદ પણ હશે કે!
શર્વરીના ઉત્તરરૂપે અર્ણવસિંહનો ફોન રણક્યો : પરીક્ષા પૂરી થઈ શર્વરી? ગુડ. તો કાલથી અમને જૉઇન કરે છેને!
આમ પૂછતા અર્ણવસિંહને જવાબની ખાતરી હતી. શર્વરીને જૉબમાં લેવા કૅમ્પસ ગોઠવ્યા, પણ તે નોકરી નહીં કરવા માગતી હોવાનું જાણી તત્કાળ અનાથાશ્રમનું બહાનું ઊભું કર્યું હતું. શબનમથી પુણ્ય કામ માટે દીકરીને ના ન જ પડાય, અને શર્વરીએ અત્યારે એમાં સાહેદી પૂરી,
‘જી, અર્ણવસર, હું કાલથી આવું છું.’
‘મા, હું જાઉં છું... મોડું થાય તો ચિંતા ન કરીશ. અર્ણવસિંહ મને મૂકી જશે...’
ઉંબરે ઊભી યામિની દીકરીને જતી જોઈ રહી. પરીક્ષા પત્યાના આ મહિનાદહાડામાં દીકરી થોડી બદલાયેલી નથી લાગતી?
ના, અર્ણવસિંહ બાબતે પોતે છાપામાં વાંચ્યું હતું, લોકલ ન્યુઝ ચૅનલ્સમાં જોયો પણ છે. તેણે અનાથાશ્રમના કામ માટે શર્વરીને કહ્યું એનો આનંદ જ થયેલો. પુત્રીના હાથે પુણ્યનું કામ થાય એ કઈ માને ન ગમે?
શર્વરી પણ ખુશ હતી.
‘મા, આજે અમે ભૂલકાંઓ માટે કપડાં ખરીદ્યાં... આજે ટૉય્સ લેવા ગયાં... આજે ચૉકલેટ-બિસ્કિટની ખરીદી કરી...’
રોજ સાંજે શર્વરી ઉત્સાહભેર દિવસભરનો રિપોર્ટ આપતી. એમાં બાળકોની વાતો કમ, અર્ણવસિંહનો ઉલ્લેખ વધુ થવા લાગ્યો ત્યારે જ ચમક અનુભવેલી. શર્વરી આશ્રમમાં કામ કરે છે એનાથી વધુ તો અર્ણવસિંહ સાથે શૉપિંગમાં ઘૂમતી હોય છે! અર્ણવસિંહ પણ ખરો છે, તું તારો બિઝનેસ સંભાળને ભાઈ, આવી ક્ષુલ્લક બાબતોમાં તારો કીમતી સમય શું કામ વેડફે છે?
‘અર્ણવસિંહ ઇઝ સો જેન્ટલમૅન. મા, સાથે એટલા જ લાઇવ. તેમની કંપનીમાં સમય ક્યાં જતો રહે એની ગત નથી રહેતી.’
દીકરીનું આ વિધાન માને અલાર્મિંગ લાગ્યું હતું. શર્વરી અર્ણવસિંહથી પ્રભાવિત થઈ રહી છે! અલબત્ત, શર્વરીના કૉલેજ-ફ્રેન્ડ્સમાં છોકરાઓ હતા, પણ કોઈના વિશે વાત કરતી વેળા શર્વરી આવી ખુશાલ નથી હોતી... આજે તો અર્ણવસિંહનું નામ લેતાં તેના ચહેરા પર રતાશ જેવી પ્રસરી ગઈ...
યા ખુદા, શહેર છોડવા ટાણે છોકરી નવી સમસ્યા ખડી ન કરે તો સારું!
‘દોઢ મહિનો થઈ ગયો - બટ નો પ્રોગ્રેસ.’ નિહારે કંટાળો દર્શાવ્યો. ‘બ્રો, કોઈ બીજો માર્ગ કાઢોને.’
‘હેવ પૅશન્સ, નિહાર. નક્સલીઓ એમ ભેળવાય એવા નથી હોતા. જાળ નાખી છે એટલે માછલી ક્યારેક તો ફસાવાની.’
‘અને બીજી માછલીનું શું?’ નિહારનો ઇશારો શર્વરી તરફ હતો. અલબત્ત, અર્ણવસિંહે ખૂલીને એ વિશે કહ્યું નથી, પણ શર્વરીમાં તેનું ઇન્વેસ્ટમેન્ટ યા ઇન્વૉલ્વમેન્ટ નિહારના ધ્યાન બહાર નહોતું.
બીજા સંજોગોમાં અર્ણવસિંહે કહી દીધું હોત કે માછલી ફસાઈ ગઈ, પણ શર્વરી માટે એવું કહેવામાં ઓછપ લાગી.
હૃદયની નિર્મળ છોકરીમાં કપટ નહોતું. બાળકોને કેટલાં વહાલથી જાળવતી, રમાડતી. શૉપિંગમાં જઈએ ત્યાં બાર્ગેઇનિંગ પણ કરે - મોટી ગાડીમાં આવ્યા છીએ એટલે ભાવતાલ ન થાય એવું થોડું? આત્મવિfવાસુ, નિખાલસતા અને લાગણીશીલતાનો સમન્વય તેના સૌંદર્યની નવી જ આભા પ્રગટાવતું. એટલું તો કબૂલવું પડે કે શબનમે દીકરીને ફૂલની જેમ ઉછેરી છે, બહુ જતનથી.
ખરેખર તો સતતની કંપનીમાં શર્વરી તેને ગમવા લાગી હતી. પહેલી વાર દિલ પર લગાવેલો પહેરો વળોટી કોઈકે કબજો જમાવ્યો હતો. શર્વરી સાથે હોય ત્યારે એ મિશનને ભૂલી જતો, પછી જાત સાથે ઝઘડતો. હનીટ્રૅપમાં ફસાયેલા શિકારની મોહબ્બતમાં શિકારીએ નથી ફસાવાનું હોતું એ પાયાનો પાઠ હું કેમ ભૂલી ગયો? એટલે જાત પ્રત્યે આકરો બનતો,
ના, ના, શર્વરી સાથે મને મોહબ્બત ન થઈ શકે. તે મન મનાવતો, પણ તેની પોકળતા સ્વયંસ્પષ્ટ હતી છતાં એટલું તો નક્કી હતું કે શર્વરી સાથેની મોહબ્બત છતાં, તેની માને તો વેરમાંથી મુક્તિ નહીં જ મળે! અને એમાં હવે દેર નથી કરવી...
‘નિહાર, આ મામલો થોડો અંગત છે, પણ ક્યારેક તને જરૂર કહીશ.’ અર્ણવસિંહે ઉમેર્યું, ‘બાકી શર્વરી માછલી નથી.’
નિહાર અચંબાથી અર્ણવસિંહને તાકી રહ્યો.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.